
Az országimázs vizsgálata a videójátékok tükrében

A dolgozat célja elsősorban a videójátékok témakörének körüljárása az országimázs alakításának lehetőségei szempontjából. A játék és kultúra kapcsolatára már Huizinga (1990) is rámutatott, és mint tudjuk a kultúra az identitás egy lényeges összetevője. Az identitás pedig, mint belső imázs, okvetlenül befolyásolja, hogy milyen képet festünk magunkról — nemzetként és országként egyaránt.
A videójátékokban megjelenő tartalmak bizonyítottan nagyban hozzájárulnak a világról való elképzelésünkhöz, bizonyos társadalmi vagy politikai kérdéskörök való hozzáállásunkhoz valamint egy-egy országról vagy nemzetről való gondolkodásunkhoz. Ezért különösen fontos ezt a területet komolyabb vizsgálatok és további kutatások alá vetni, hiszen az országimázs objektív létezése kétségbevonhatatlan. Mint ilyen, az imázsformáló eszközök egyikét sem szabad mellőzni egy márkázási folyamat során, különös tekintettel a digitális kultúrába beágyazott csatornákra. Következésképpen kár volna kiaknázatlanul hagyni a videójátékok identitásformáló, kultúramegőrző, -teremtő és -közvetítő tulajdonságait.
Jelen dolgozat létjogosultságát igazolja, hogy magyar nyelvterületen mégoly kevés szakirodalom született a témában, mi több, nemzetközi szintéren is meglehetősen kezdetlegesnek számítanak a videójátékok nemzetállami vonatkozásban vett identitásformáló hatásvizsgálatai. A dolgozat második részében a hipotézisként megjelölt kérdést, nevezetesen a videójátékokban megjelenő tartalmak és az országimázs feltételezett kapcsolatát kérdőíves kutatással igyekeztem megvizsgálni. Ebben a három részre osztott kérdőívben a kitöltők felhasználói szokásait, a jelenlegi országimázsról és videójátékokról, illetve e kettő kapcsolatáról alkotott véleményüket mértem. Ezt követően attól függően, hogy előnyben részesítik-e a magyar témájú videójátékokat vagy sem, megjelent egy harmadik panel, amelyben a magyar tematikájú játékok tartalmával kapcsolatban felmerülő preferenciákat, mint potenciálisan megjelenő piaci igényt vizsgáltam.



